Κωνσταντίνος Δόβας

Ο Κωνσταντίνος Δόβας (Κόνιτσα, 20 Δεκεμβρίου 1898 - Αθήνα, 24 Ιουλίου 1973) ήταν Έλληνας στρατιωτικός και υπηρεσιακός πρωθυπουργός από τις 20 Σεπτεμβρίου έως τις 4 Νοεμβρίου του 1961.

 Βιογραφία 
 Στρατιωτική Σταδιοδρομία 
Γεννήθηκε στην Κόνιτσα στις 20 Δεκεμβρίου 1898Σύμφωνα με άλλη εκδοχή γεννήθηκε στο Δέλβινο, τόπο καταγωγής της μητέρας του (βλ. Βασίλη Κραψίτη, Σύγχρονοι Ηπειρώτες ευεργέτες (1913-1986), εκδόσεις του συλλόγου «Οι φίλοι του Σουλίου», Αθήνα, 1987, σ. 154). όταν η κωμόπολη της Ηπείρου ήταν ακόμη υπό οθωμανική κυριαρχία. Γονείς του ήταν ο υπάλληλος γαλλικής εταιρείας καπνού, Θωμάς Δόβας από την Κόνιτσα και η Ευθυμία Β. Μπαμίχα από το Δέλβινο. Ο Δόβας πέρασε τα πρώτα παιδικά του χρόνια στα Ιωάννινα και ολοκλήρωσε τις γυμνασιακές του σπουδές στην ΚέρκυραΒασίλη Κραψίτη, 1987, σ. 154..

Έπειτα εισήχθη στην Σχολή Ευελπίδων από την οποία αποφοίτησε το 1918 με το βαθμό του Ανθυπολοχαγού ενώ αργότερα σπούδασε στην Ανωτέρα Σχολή Πολέμου του Παρισιού. Έλαβε μέρος στον Α' Παγκόσμιο Πόλεμο, στη Μικρασιατική Εκστρατεία και στον Πόλεμο του 1940-41. Κατά τη διάρκεια της Κατοχής συμμετείχε στην οργάνωση «Επιτροπή Συνταγματαρχών» των Τσακαλώτου, Σπηλιωτόπουλου, Κιτριλάκη και Λιώση καθώς και στην οργάνωση «Θέρος», που δημιουργήθηκε από την επιτροπή και είχε ως σκοπό την προώθηση αξιωματικών του ελληνικού στρατού στη Μέση Ανατολή ή στις αντάρτικες οργανώσεις καθώς και τη συλλογή πληροφοριών κατά των δυνάμεων ΚατοχήςΚωνσταντίνου Καζάνη, Θα ζήσωμε ελεύθεροι ως Έλληνες, Αθήνα 1978, σ. 26-27..

Μετά την Απελευθέρωση, όντας ταξίαρχος, διακρίθηκε ιδιαιτέρως κατά τη διάρκεια του Εμφύλιου πολέμου και κυρίως κατά τη Μάχη της Κόνιτσας μεταξύ του Εθνικού στρατού και του  ΔΣΕ, που κράτησε από τις 25 Δεκεμβρίου του 1947 έως τις 4 Ιανουαρίου του 1948, κατά την οποία τραυματίστηκε ελαφράΕφημερίδα Εμπρός, 27 Δεκεμβρίου 1947, σ. 1..

Μετά τον Εμφύλιο έφτασε μέχρι του βαθμού του αντιστρατήγου και υπηρέτησε σε διάφορες επιτελικές και μάχιμες θέσεις, διατελώντας μεταξύ άλλων αρχηγός ΓΕΕΘΑ από το 1954 μέχρι το 1959. Το 1960 ανέλαβε Αρχηγός του στρατιωτικού οίκου του βασιλιά Παύλου.

 Υπηρεσιακός Πρωθυπουργός 
Στις 20 Σεπτεμβρίου 1961 ορκίστηκε υπηρεσιακός Πρωθυπουργός και διεξήγαγε τις εκλογές της 29ης Οκτωβρίου 1961, για τις οποίες κατηγορήθηκε από σύσσωμη την αντιπολίτευση για «βία και νοθεία» καθώς η διεξαγωγή των εκλογών έγιναν μέσα σε κλίμα τρομοκρατίας με υποκινητές και αυτουργούς στρατιωτικούς και αξιωματικούς των σωμάτων ασφαλείας, οι οποίοι ήταν οργανωμένοι σε παραστρατιωτικές ομάδες και είχαν δράση ανεξέλεγκτη από το επίσημο κράτος. Παρέδωσε την Κυβέρνηση στον νικητή των εκλογών Κωνσταντίνο Καραμανλή στις 4 Νοεμβρίου του 1961. Τον Δεκέμβριο του 1964 και έπειτα από πιέσεις της Ε.Δ.Α. προς τον Πρωθυπουργό Γεώργιο Παπανδρέουεφημερίδα Εμπρός,7 Νοεμβρίου 1964, ο Δόβας αποχώρησε από την θέση του στο Παλάτιεφημερίδα Εμπρός,19 Δεκεμβρίου 1964.

 Μετέπειτα δραστηριότητες 
Συμμετείχε τον Δεκέμβριο του 1967 στο αποτυχημένο Κίνημα του Βασιλιά Κωνσταντίνου, εκπονώνταςΕυάγγελου Αβέρωφ-Τοσίτσα, Φωτιά και Τσεκούρι, Βιβλιοπωλείον της Εστίας, Αθήνα 1976, σ. 310. το σχέδιο δράσης μαζί με τον αντιστράτηγο Ι. ΜανέταΚωνσταντίνος Α. Πλεύρης, Γεγονότα 1965 - 1977. Τα άγνωστα παρασκήνια, εκδόσεις Ήλεκτρον, Αθήνα 2009, σ. 213.. Απεβίωσε στις 24 Ιουλίου του 1973εφημερίδα Μακεδονία,25 Ιουλίου 1973. Ήταν νυμφευμένος από το 1930 με τη Μικρασιάτισσα καθηγήτρια βιολιού, Μαργαρίτα ΛευκιάδουΒασίλη Κραψίτη, 1987, σ. 155..

 Παραπομπές 

 Εξωτερικοί σύνδεσμοι 
 Η υπηρεσιακή κυβέρνηση του 1961
 Τα χρόνια της βίας και της νοθείας
 Γενικό Επιτελείο Εθνικής Άμυνας: Διατελέσαντες αρχηγοί

Κατηγορία:Έλληνες αξιωματικοί του Στρατού Ξηράς
Κατηγορία:Πρωθυπουργοί της Ελλάδας
Κατηγορία:Έλληνες αντιστασιακοί
Κατηγορία:Αρχηγοί Γενικού Επιτελείου Εθνικής Άμυνας (Ελλάδα)